次韻受益題荆浩太行山洪谷圖五言
作者：方回
朝代：宋

paragraphs: 畫聞與畫見，巧拙不同科。
譬如未入蜀，想像圖岷峨。
可以欺他人，不可欺東坡。
又如寫神女，瞥然巫山阿。
宋玉一點筆，眸子橫清波。
上黨太行山，懷孟踰黄河。
水落天井關，長劍垂新磨。
昌黎尋李愿，借車方口過。
劈斫開崖壁，巨扁侔斧戈。
荆浩家其間，煙霞恣麾呵。
親見勝剽聞，胸次所得多。
天亦寶此畫，易世終無他。
退之太行詩，幼誦今鬢皤。
洪谷太行畫，怳兮聊浩歌。